บัวหลวงให้กู้ช่วยซ่อมบ้านเพิ่มถึง10%
ธนาคารกรุงเทพ ช่วยลูกค้าสินเชื่อเคหะให้เงินกู้ซ่อมบ้านเพิ่ม 10% ของวงเงินเดิม
4 ก.พ. 2555

ธนาคารกรุงเทพ ช่วยลูกค้าสินเชื่อเคหะให้เงินกู้ซ่อมบ้านเพิ่ม 10% ของวงเงินเดิม
นายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ กล่าวว่า ธนาคารได้เพิ่มมาตรการการช่วยเหลือลูกค้าสินเชื่อบ้านบัวหลวงที่ประสบอุทกภัย โดยอนุมัติเงินกู้เพื่อซ่อมแซมที่อยู่อาศัย หรือทรัพย์สินเสียหายที่เกิดจากอุทกภัย เพิ่มให้อีก 10% ของวงเงินสินเชื่อบ้านบัวหลวงที่ได้รับอนุมัติเดิม 
สำหรับอัตราดอกเบี้ยจะคิดอัตราพิเศษเพียง 5% ในปีแรก หลังจากนั้นคิดอัตราดอกเบี้ยเงินกู้ลูกค้าชั้นดี (เอ็มแอลอาร์) หรือในปัจจุบันเท่ากับ 7.25% ต่อปีตลอดอายุสัญญา 
มีกำหนดระยะเวลาผ่อนชำระสูงสุดถึง 5 ปี โดยลูกค้าไม่ต้องดำเนินการประเมินราคาหลักทรัพย์และจดจำนองใหม่ มาตรการช่วยเหลือดังกล่าวเป็นการให้สิทธิพิเศษ สำหรับลูกค้าดีที่มีประวัติการผ่อนชำระกับธนาคารต่อเนื่องไม่น้อยกว่า 12 เดือนขึ้นไป และอาศัยอยู่ในพื้นที่ที่ประสบอุทกภัย 
นายสุวรรณ กล่าวว่า สำหรับลูกค้ากลุ่มอื่นๆ หรือลูกค้าที่มีความประสงค์ขอเพิ่มวงเงินเกินกว่า 10% ของวงเงินเดิม รวมถึงกลุ่มลูกค้ารายใหม่ที่ไม่เคยมีสินเชื่อกับธนาคาร ก็สามารถติดต่อยื่นคำขอสินเชื่อได้เช่นกันตามหลักเกณฑ์และเงื่อนไขของธนาคาร
สิทธิพิเศษข้างต้นนับเป็นมาตรการต่อเนื่องในการให้ความช่วยเหลือลูกค้าทุกกลุ่มของธนาคาร โดยที่ผ่านมาลูกค้าสินเชื่อบ้านบัวหลวง สามารถขอผ่อนผันในการชำระเฉพาะดอกเบี้ยเป็นระยะเวลาสูงสุด 12 เดือน หรือปรับลดยอดการผ่อนชำระรายเดือนลงสูงสุด 40% เป็นเวลา 1 ปี ลูกค้าที่มีความประสงค์ในการใช้สิทธิพิเศษดังกล่าวสามารถติดต่อไปยังสาขาของธนาคารทั่วประเทศ